**Način klasifikacije i postupak s školjkašima kod kojih je utvrđen rezultat više od 230 E. coli po 100 g mesa i međuljušturne tekućine**

Republika Hrvatska jednako kao i ostale države članice ima obvezu primjene zajedničkog zakonodavstva Europske unije te je vezano na navedeno, Ministarstvo poljoprivrede donijelo Pravilnik o mikrobiološkoj klasifikaciji i posebnim pravilima higijene živih školjkaša na proizvodnim područjima i područjima za ponovno polaganje (Narodne novine, br. 126/2022) kojim se propisuju detaljna pravila postupanja u slučaju kada rezultati praćenja pokažu da nisu zadovoljene zdravstvene norme za žive školjkaše, žive bodljikaše, žive plaštenjake i žive morske puževe namijenjene prehrani ljudi, kao i detaljna pravila za mikrobiološku klasifikaciju proizvodnih područja i područja za ponovno polaganje živih školjkaša te se osigurava provedba Glave V. Provedbene uredbe Komisije (EU) 2019/627 оd 15. ožujka 2019. o utvrđivanju ujednačenog praktičnog uređenja za provedbu službenih kontrola proizvoda životinjskog podrijetla namijenjenih prehrani ljudi u skladu s Uredbom (EU) 2017/625 Europskog parlamenta i Vijeća i o izmjeni Uredbe Komisije (EZ) br. 2074/2005 u pogledu službenih kontrola, (u daljnjem tekstu: Provedbena uredba Komisije (EU) 2019/627).

Obzirom da u skladu s odredbama Glave V. Provedbene uredbe Komisije (EU) 2019/627 nadležna tijela imaju obvezu određivanja razdoblja preispitivanja za uzorkovanje podataka iz svakog proizvodnog područaja i područaja za ponovno polaganje radi utvrđivanja usklađenosti s normama koje moraju zadovoljiti pojedini klasifikacijski razredi predmetnim Pravilnikom propisano je vrijeme preispitivanja u trajanju od 12 mjeseci.

Pri tome uzorci živih školjkaša iz područaja razreda A ne smiju sadržavati, u 80 % uzoraka sakupljenih tijekom razdoblja preispitivanja, više od 230 E. coli po 100 g mesa i međuljušturne tekućine, a preostalih 20 % uzoraka ne smije sadržavati više od 700 E. coli po 100 g mesa i međuljušturne tekućine. Isto tako pri ocjeni rezultata za određeno razdoblje preispitivanja za održavanje područaja razreda A nadležna tijela mogu, na temelju procjene rizika koja se temelji na ispitnom postupku, odlučiti zanemariti neuobičajeni rezultat koji premašuje razinu od 700 E. coli po 100 g mesa i međuljušturne tekućine.

U praksi to znači:

- u slučaju trećeg rezultata višeg od 230 i jednakog ili nižeg od 700 E. coli po 100 g mesa i međuljušturne tekućine ili drugog rezultata višeg od 700 E. coli po 100 g mesa i međuljušturne tekućine koji se desi unutar 12 mjeseci na području razreda A ono će biti reklasificirano u odgovarajući mikrobiološki razred,

- u slučaju rezultata višeg od 700, a jednakog ili manjeg od 46000 E. coli po 100 g mesa i međuljušturne tekućine koji se desi jednom unutar 12 mjeseci odrediti će se ponovno uzorkovanje 10. i 14. dana od dana uzimanja predmetnog nesukladnog uzorka i ukoliko oba ponovljena uzorka budu niža ili jednaka 230 E.coli po 100 g mesa i međuljušturne tekućine područje će ostati u razredu A, a u protivnom će se kao i u slučaju drugog rezultata većeg od 700 E. coli mesa i međuljušturne tekućine koji se utvrdi unutar 12 mjeseci, područje reklasificirati u odgovarajući razred.

Kada se radi o živim školjkašima područja razvrstanog u razred B, oni ne smiju sadržavati, u 90 % uzoraka, više od 4600 E. coli po 100 g mesa i međuljušturne tekućine.

U praksi to znači:

- područje klasificirano u mikrobiološki razred B u slučaju drugog rezultata višeg od 4600 i jednakog ili nižeg od 46000 E. coli po 100 g mesa i međuljušturne tekućine koji se desi unutar 12 mjeseci biti će reklasificirano u mikrobiološki razred C.

- nasuprot tome, ukoliko područje mikrobiološkog razreda B ima u 12 uzastopnih mjeseci rezultat jednak ili niži od 230 E. coli po 100 g mesa i međuljušturne tekućine, ono se reklasificira u mikrobiološki razred A.

Ono što je također važno naglasiti je da:

- živi školjkaši sa područja razreda A u kojima se unutar 12 mjeseci utvrdi prvi ili drugi rezultat viši od 230 i jednaki ili niži od 700 E. coli po 100 g mesa i međuljušturne tekućine, bez obzira što područje i dalje zadržava status razreda A, podliježu obvezi pročišćavanja, prerade živih školjkaša metodama kojima se uklanja mikrobiološko onečišćenje ili ponovno polaganje isključivo u objektima koji se nalaze na teritoriju Republike Hrvatske, do slijedećeg redovitog sukladnog rezultata ili reklasifikacije.

- školjkaši s proizvodnih područja i /ili zona razvrstanih u B razred podliježu obvezi pročišćavanja, prerade živih školjkaša metodama kojima se uklanja mikrobiološko onečišćenje ili ponovno polaganje te se ono može obaviti i u centrima za pročišćavanje drugih država članica.

- školjkaši s proizvodnih područja i /ili zona razvrstanih u C razred podliježu obvezi ponovnog polaganja ili prerade živih školjkaša metodama kojima se uklanja mikrobiološko onečišćenje te se ono može obaviti i objektima drugih država članica.